Les “Quatre col·leccions” de Victoria Agulló Cebriá arriben a la sala d’exposicions de la Casa de Cultura
2025-07-24

La Casa de Cultura de Burjassot estrenarà una nova exposició pictòrica, dilluns que ve 21 d’octubre. De la mà de Victoria Agulló Cebriá, arriba l’exposició Quatre col·leccions que es podrà visitar des del mateix dilluns a les 19.00 hores, fins al dijous 31 d’octubre en l’horari habitual de la Casa de Cultura, de dilluns a divendres de 8.15 a 20.45 hores.

Nascuda a València el 1989, aquesta jove artista és Llicenciada en Belles Arts per la Universitat Politècnica de València, amb l’especialitat de restauració en llenç i taula. En l’actualitat regenta la tenda-taller Plugim Art a Burjassot.

En l’exposició, Victoria ha utilitzat diverses tècniques pictòriques: oli, acrílic, pastís, aquarel·la i llapis de color i el seu estil és realista. El nom de la mostra presenta les Quatre Col·leccions que es podran veure a la sala: Copias (amb detall de l’autora); Animales de La Granja, Retratos (personatges principals que protagonitzen pel·lícules o sèries) i L’Espectador (sent els models persones pròximes a ella). També exposarà algunes obres individuals que no pertanyen a les col·leccions.

Amb aquesta mostra, Victoria pretén donar a conéixer la seua obra i que el visitant gaudisca tant dels temes com del color, la forma, o l’estil, al mateix temps que dona a conéixer alguns racons del parc amb la flora i fauna de què gaudeix Burjassot.